**602. stjórnarfundur BSE   
haldinn í Búgarði þriðjudaginn 29. apríl kl. 10.30.**

Mættir á fund: Birgir Gullbrekku, Gestur Dálksstöðum, Aðalsteinn Auðnum, Hákon Svertingsstöðum og Baldur Helgi varamaður ásamt framkv.stj. sem ritaði fundargerð.

Dagskrá fundarins:

1. **Fundargerð aðalfundar** er nánast tilbúin og framkv.stj. falið að ganga frá henni og senda á stjórnarmenn.
2. **Söfnun rúlluplasts.**  
   Helgi Pálsson svæðisstjóri Terra á Norðurlandi mætti á fundinn til að ræða um söfnun og förgun á rúlluplasti, en nokkur umræða hefur verið um fyrirkomulag þess á seinustu mánuðum. Helgi hefur í samtölum tjáð sig á þann veg að of algengt sé að illa sé gengið frá plastinu, það sé óhreint og af þeim völdum erfitt að koma því í bíla því oft séu einingar of stórar og þungar. Heimreiðar séu í sumum tilfellum hálf ófærar og auk þess sé umtalsverður halli á söfnun plastsins.  
   Þessa skoðun sína staðfesti Helgi á fundinum og einnig að ekki sé greitt fyrir söfnun á plastinu, sem Guðlaugur starfsmaður Úrvinnslusjóðs hefur sagt að sé greitt tvisvar á ári.   
   Fundarmenn á því að rót vandans sé samskiptaleysi milli söfnunaraðila og bænda, flestum hafi komið á óvart þessi neikvæða lýsing á stöðunni og kannast ekki við að bændur hafi fengið skilaboð um að bæta úr þar sem þörf er á.  
   Hægt er að nota póstlista BSE til að koma skilaboðum á framfæri.  
   Ákveðið að framkv.stj. og Helgi hittist og komi með línu um hvernig er best að skipuleggja hirðingu rúlluplasts og koma með línu um ásættanlegt form fyrir báða aðila.
3. **Árangur kúasæðinga.**Höskuldur Jensson dýralæknir NBÍ og bsb. sem reka kúasæðingar var á línunni.   
   Árangur sæðinganna hefur verið óásættanlega slakur í vetur. Það má segja að þegar farið var að gefa hey frá liðnu sumri hafi farið að halla undan fæti. Einhver áhrif hefur að fanghlutfall þegar sætt er með kyngreindu sæði sem farið var að nota um miðjan janúar er að öllum líkindum allt að 10% lægra en en hefðbundið sæði, en vonandi er munurinn minni. Í þeirri tilraun sem verið er að gera á þeim vettvangi er helmingur sæðis kyngreindur en hinn hlutinn venjulegt sæði. Niðurstaða fyrstu 6 vikna notkunnar á tilraunasæði er 5% lægra en meðaltal landsins í hefðbundnu sæði. Þó flest bendi til að lækkun stafi að mestu af slöku fóðri er aðeins áhyggjuefni að þau naut sem sem eldri eru en flest þeirra sem í notkun eru, reynast með heldur hærra fanghlutfall. Verið að skoða hvort hugsanlega hafi blöndunarvökva verið eitthvað breytt. Stöðugt er reynt að átta sig á hvað valdi.
4. **Punktar frá framkv.stj.**Skeljasandurinn sem búið er að bíða eftir í rúmt ár er loks að koma að í dag en um 1300 tonn eru keypt af bændum í Eyjafirði. Löndun á Dalvík átti að byrja kl. 11 og áætlað um kl. 18 á Akueyri. Búnar að vera sífelldar breytingar á áætluðum komutíma, en loks að hafast.  
   Stefnt að því að bera saman dýralæknakostnað á næstu vikum þar sem virðist sem hann sé hærri í Eyjafirði en víðast annars staðar.

Fundi slitið kl. 14  
SBH